Бер йәшенән алып, Арина ҡыҙым менән «Аҡбуҙат» журналын алдырабыҙ. Апрель һанында килгән ҡағыҙ ҡыҙыҡай өсөн кейем ҡырҡыу уға бигерәк оҡшаны. Журнал вариантына яраҡлаштырып, тағы өҫтәп моделдәр ҡырҡып бирергә лә тура килде. Ейәнсәрем көн буйына шулар менән ҡыяланды. Йәнһүрәт ҡарап ала ла, тағы тотона, хатта төнгөлөккә йоҡларға әҙерләнгәс, тағы бер килке булышты ҡыҙҙары менән. Уларға исемдәр ҡушып сыҡты, хәҙер, әхирәттәре күбәйгәс, уға күңелһеҙ түгел. Баланың башҡортса һүҙлек запасын арттырыу менән бер рәттән эшкә өйрәтеү ниәтен дә күҙ уңынан ысҡындырмайым. Киле һәм төйгөстөң тәғәйенләнешен аңланы, әммә һүҙҙәр иҫендә ҡалмай ҙа ҡуя. Ваҡыт үтә бирһә, онота ла ҡуя. Яҙып ҡуйырға булдыҡ. Әлегә Е хәрефен өйрәнмәгәнбеҙ, шуға яҙып биргән ҡағыҙҙағы КИЛЕ-нең аҙаҡҡы хәрефен баштүбән уҡып: «ТӨЙГӨС КИЛӘ, өләсәй!» — тип иҫенә төшөрөп килмәһенме! Көлөрһөң дө, иларһың да. Беҙ үҙебеҙ үҫкәндә, һүҙҙәрҙе бит тәбиғи рәүештә, һауа менән бергә һулап, һыу менән бергә йотоп, үҙләштергәнбеҙ… Ололарҙан берәү ҙә беҙҙең менән шулай итеп көндәр буйы махсус шөғөлләнмәгән. Ә хәҙер? Донъяны үҙләштереү теелвизор һ?әм гаджет экран аша бара, балалар баҡсаһында тәрбиә эше лә урыҫ теленә күсә бара…